श्वसन (बाल कविता)
साँस लेबा - छोड़बाकेर उपक्रम, छी नञि मात्र "श्वसन" ।
 श्वासोच्छवासक क्रिया कहाबैछ, जकरा बुझी श्वसन । ।
 शोषण नञि ई श्वसन छियै, जे होइछ कोशिका - अन्दर ।
 ऑक्सीजन ग्लूकोजक युतिसँ, ऊर्जा दैछ निरन्तर । ।
 हरियर गाछ आ आन जीवसभ, साँसमे लैछ ऑक्सीजन ।
 श्वसन क्रिया उपयोग करैतछि, इएह लेल ऑक्सीजन । ।
 कार्बन-डाइ-ऑक्साइड बनैतछि, संगमे बहुते ऊर्जा ।
 ए॰ टी॰ पी॰ ऊर्जा - भण्डारक, बेर - बेगरतेँ खर्चा । ।
 ओएह ऊर्जा जे रहैछ जिअओने, जीवकेँ एहि धरतीपर ।
 ए॰ टी॰ पी॰सभ बान्हि राखैछ, ऊर्जाकेँ अपना भीतर । ।
 ऊर्जाकेर टाका अहँ बुझू, ए॰ टी॰ पी॰ थिक नाम ।
 ऊर्जा दैछ ओ जीव - कायकेँ, यथासमए ओ ठाम । ।
 श्वसन क्रिया छी दुई प्रकारकेर, उपप्रकार पुनि कएटा ।
 दुई प्रकार ऑक्सी आ अनॉक्सी, चरण दूनूकेर दूटा । ।
 ग्लाइकोलिसिस पहिल चरण छी, दुहुमे करीब समानें ।
 दोसर चरणमे बेस फरक छी, तकरे आधृत नामें । ।
 ऑक्सीजन पर्याप्त रहैछ तँऽ, ऑक्सी श्वसनक प्रक्रम ।
 ग्लाइकोलिसिस बाद घटैतछि, क्रैब-चक्रकेर उपक्रम । ।
 ऑक्सी श्वसन छी मुख्य प्रक्रिया, ऊर्जा निकसैछ खूब ।
 एखना धरतीपर बेसीतर, श्वसनक इएह छी रूप । ।
 ऑक्सीजनकेर सीमित मात्रा, अन-ऑक्सी लेल न्योंत ।
 आकस्मिक विपरीत समएलेल, किछु कालक छी व्योंत । ।
 कोशिकीय ई श्वसन प्रक्रिया, कोशामध्य घटैछ ।
 कार्बन-डाइ-ऑक्साइड बनैछ जे, जीव साँस छोड़ैछ । ।
 अवशोषित आहार रसक छी, ऊर्जामे परिवर्तन ।
 परिवर्तित ऊर्जासँ जीवन - शक्तिक छी अनुरक्षण । ।
 · कोशिका / कोशा / कोश = CELL / BIOLOGICAL CELL (In ENGLISH)
· किछु अवायवीय जीवाणुकेँ (ANAEROBIC BACTERIA) छोड़ि दुनिञाक सभ जीव (चाहे ओ गाछ-बिरिछ होअए वा जन्तु) श्वसन क्रियामे ऑक्सीजनहिकेर (O2) उपयोग करैत अछि आ ऊर्जाक संग सह उत्पादक (BYPRODUCT) रूपमे कार्बन-डाइ-ऑक्साइड (CO2) दैत अछि ।
 20/03/2018 कऽ ई-मेलक माध्यमसँ मैथिली साहित्य मंच हैदराबाद-सिकन्दराबादसँ प्रकाशित "देसिल बयना" नामक स्मारिकाकेँ प्रकाशनार्थ प्रेषित । (बादमे प्रकाशित सेहो) । 